Kombinationen af glat føre og rigeligt inden for vesten viste sig at være temmelig uheldig for to svenskere natten til fredag.

De to temmeligt berusede svenskere mistede kontrollen over deres bil, der endte imod John Bull Pub i Østerågade i Aalborg. Mændene løb fra stedet, men der gik ikke længe inden politiet havde fat i den første: han valgte at praje en taxa ikke langt derfra, hvorved politiet havde nemt ved at få fat i ham. Den berusede kammerat benyttede sig af en anden, men ligeså dum strategi: han begik nemlig indbrud i Blomsterhandleren i Hasseris en halv time efter ulykken, så han kan nu se frem til en sigtelse for indbrud ud over trafikforseelsen. Der er taget blodprøver af begge mænd, der fredag formiddag endnu afventede en afhøring - mens de sov rusen ud i detentionen.